REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/148-21

27. april 2021. godine

B e o g r a d

ZAPISNIK

13. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 26. APRILA 2021. GODINE

Sednica je počela u 11 časova i 8 minuta.

Sednicom je predsedavao Veroljub Arsić, predsednik Odbora.

Pored predsednika, sednici su prisustvovali članovi Odbora: Jasmina Karanac, Vesna Stambolić, Snežana Petrović, Nataša Ljubišić, Zoran Tomić, Ivana Popović, Ana Beloica, Snežana Paunović i Uglješa Marković.

Sednici su prisustvovali zamenici članova Odbora: Nenad Krstić (zamenik člana Odbora Tihomira Petkovića) i Adrijana Pupovac (zamenik člana Odbora Olivere Nedeljković).

Sednici nisu prisustvovali članovi Odbora: Aleksandra Tomić, Dragomir Karić, Krsto Janjušević, Vojislav Vujić i Ilija Životić, niti njihovi zamenici.

Sednici su, na poziv predsednika, prisustvovali iz Ministarstva privrede: Milan Ljušić, državni sekretar, Aleksandar Starčević, v.d. pomoćnika ministra, Miodrag Dugandžija, načelnik, Tanja Petrović, šef Odseka, Dragana Zečević i Željko Lalić rukovodioci grupe i Saša Đokić, posebni savetnik ministra.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o akreditaciji, koji je podnela Vlada (broj 011-598/21 od 5. aprila 2021. godine);
2. Razmatranje Predlog zakona o predmetima od dragocenih metala, koji je podnela Vlada (broj 011-597/21 od 5. aprila 2021. godine).

Prva tačka dnevnog reda – **RAZMATRANjE PREDLOGA ZAKONA O IZMENAMA I DOPUNAMA ZAKONA O AKREDITACIJI**

Odbor je razmotrio Predlog zakona o izmenama i dopunama Zakona o akreditaciji, u načelu i podneo izveštaj Narodnoj skupštini.

U uvodnom izlaganju Milan Ljušić, državni sekretar u Ministarstvu privrede je istakao da su Ministarstvo privrede i Vlada Republike Srbije uradili analizu primene važećeg zakona. Na osnovu te analize i iskustva Žalbene komisije Akreditacionog tela Srbije sa PKS, došlo je do neophodne dopune postojećeg pravnog okvira u cilju efikasnijeg obavljanja poslova akreditacije. Novine u predloženim zakonskim rešenjima su rokovi za okončanje postupka akreditacije, koji je produžen sa 8 meseci na dodatna 4 meseca, za koja je moguće produžiti rok na zahtev stranke. Za obnavljanje akreditacije predviđen je rok od 4 meseca i dodatna 4 meseca za produženje roka. Izneto je da je povraćaj sredstava podnosiocu prijave moguć. Ukoliko Akreditaciono telo Srbije u predviđenom roku ne okonča postupak, sredstva koja se budu naplaćivala, mogu da se vrate podnosiocu zahteva, tj. privrednom subjektu. Zakonskim rešenjem predviđa se povećanje nivoa transparentnosti Akreditacionog tela Srbije, što podrazumeva vođenje Javnog registra ocenjivača i eksperata koji ocenjuju, a koje predlaže Akredaticiono telo Srbije. Zakonskim rešenjem vrši se usaglašavanje sa Zakonom o budžetskom sistemu, ukida se mogućnost da Akreditaciono telo Srbije stiče prihode od naplate troškova akreditacije i uvodi se naplta troškova akreditacije kroz sistem Republičkih administrativnih taksi. Zakonska rešenja će značajno uticati na Akreditaciono telo Srbije, na organe državne uprave i privrednike. Zakon ne proizvodi trškove za privrednike, naročito za mala i srednja preduzeća koji su korisnici usluga Akreditacionog tela Srbije. Na predloženo zakonsko rešenje data su mišljenja organa državne uprave. Zakon će u budućnosti doneti dalje unapređenje oblasti akreditacije u Republici Srbiji i pravilno funkcionisanje sistema akreditacije kroz nadzor. U interesu privrede i pravne sigurnosti, definišu se rokovi kao i transparentni rad Akreditacionog tela Srbije, obezbeđuje se nepristrasnost i stvaranje povoljnijeg tržišnog ambijenta za privredne subjekte, prvenstveno korisnike Akreditacionog tela Srbije.

Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o izmenama i dopunama Zakona o akreditaciji, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

Druga tačka dnevnog reda **-** **Predlog zakona o predmetima od dragocenih metala**

Odbor je razmotrio Predlog zakona o predmetima od dragocenih metala, u načelu i podneo izveštaj Narodnoj skupštini.

Milan Ljušić, državni sekretar u Ministarstvu privrede, izneo je da je razlog za izradu novog zakona o predmetima od dragocenih metala, obaveza usklađivanja sa Zakonom o inspekcijskom nadzoru i Zakona o opštem pravnom postupku. Vršenjem obaveza iz Akcionog plana za sprovođenje preporuka, procene rizika za finansiranje terorizma i pranja novca precizno je i jasno definisana nadležnost, nadzor nad proizvodnjom, prometom i otkupom, kao i vođenje evidencije predmeta od dragocenih metala. Izneto je da Ministarstvo privrede duže vreme radi na Nacrtu zakona o predmetima od dragocenih metala i da je u okviru Radne grupe, pored Ministarstva privrede, učestvovala i direkcija za mere i dragocene metale, Ministarstvo trgovine, turizma i telekomunikacija, Ministarstvo unutrašnjih poslova, Ministarstvo finansija, uprava i carina, Narodna banka, Uprava za sprečavanje pranja novca, kao i dva strukovna udruženja Savez udruženja zlatara Srbije i Unija zlatara Srbije. Unete su nove odredbe o otkupu predmeta od dragocenih metala, gde je predviđeno da otkupljivač, koji je registrovan u APR i u Direkciji za mere i dragocene metale, otkup upotrebljavanih predmeta može da vrši kao otkupljivač. Ukida se označavanje znakom proizvođača i uvoznika. Novinu u Predlogu zakona predstavlja odredba o vanrednom ispitivanju finoće predmeta, čime se svakom zainteresovanom licu u slučaju sumnje u stepen finoće predmeta, omogućava da predmet ispita u Direkciji, kao i odredba koja se odnosi na klauzulu o jedinstvenom tržištu, koju, zbog zahteva pristupanja Evropske unije, treba da sadrže svi neharmonizovani tehnički propisi u Republici Srbiji. Ključne novine u zakonskom rešenje su jasno podeljena nadležnost inspekcije u oblasti predmeta od dragocenih metala. Nadzor nad prometom i otkupljivačima vršiće Ministarstvo trgovine i telekomunikacija kroz tržišnu inspekciju, dok će nadzor nad samim predmetima koji se stavljaju na tržište i nadzor nad proizviđačima vršiti direkcija za mere i dragocene metale. Predloženo rešenje uticaće na proizvođače i uvoznike predmeta od dragocenih metala koji predmete označavaju znakom proizvođača.

Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o predmetima od dragocenih metala, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

Sednica je zaključena u 11 časova i 22 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

|  |  |
| --- | --- |
| SEKRETAR  Aleksandra Balać | PREDSEDNIK  Veroljub Arsić |